Referat af bestyrelsesmøde 16. marts 2016 på Tørring Gymnasium.

Deltagere: Finn Gatten, Christian Christiansen, Konstantin Lassithiotakis, Knud Aage Petersen, Kim Hagsten Sørensen, Lone Brun Jakobsen (LB), Helle Kornum, Bjørg Dyg Nielsen, Johannes Grønager (JG), Bente Duedahl Jensen (ref.).

Revisor Morten Elbæk deltog under punkt 3.

Afbud fra: Kirstine Øther Rasmussen

1. Dagsordenen blev godkendt med den ændring at punkterne 2 og 3 byttes om.

3. Årsrapport og revisionsprotokol for 2015 blev fremlagt af revisoren.

Det bemærkedes at Tørring Gymnasium på eksamensresultat og socioøkonomisk reference / løfteevne ligger udmærket i forhold til landsgennemsnittet, og gennemførelsesprocenten ligger over landsgennemsnittet, hvilket tages som et udtryk for kvalitet i uddannelsen.

Revisoren anbefaler at skolen har fokus på de udfordringer, der følger med besparelser og karakterkrav.

Til revisionsprotokollen var der enkelte bemærkninger.

En enefuldmagt i Sydbank anbefales ændret til ’to i forening’. Bestyrelsen henstiller, at ledelsen bringer enefuldmagter i Sydbank til ophør.

Funktionsadskillelse i forhold til indberetning i lønsystemet er ikke muligt på grund af lønsystemets opbygning. Det er en generel udfordring for alle gymnasier og det anbefales at vi fortsætter som hidtil. Bestyrelsen er indforstået med, at der ikke er mulighed for fuld funktionsadskillelse på lønområdet og har tillid til at ledelsen udfører tilstrækkelige kompenserende interne kontroller.

Bestyrelsen har taget til efterretning, at gymnasiet fra 2016 har udarbejdet nye skemaer til kørselsbilag til opfyldelse af de formelle krav.

Det anbefales, at der sker en periodevis gennemgang og udrensning i anlægskartoteket, således man er hele kartoteket igennem over en 10-årig periode.

Bestyrelsen er i øvrigt ikke bekendt med besvigelser eller har mistanke om besvigelser.

Konklusionen er at skolen gør det godt, har en sund økonomi og et tilfredsstillende kapitalberedskab.

Bestyrelsen godkender regnskabet for 2015 og bemyndiger Johannes Grønager til at signere den elektroniske version af regnskabet.

2. Personalerepræsentanterne i bestyrelsen havde en bemærkning til punkt 4 i referatet af bestyrelsesmødet den 8/2. De udtrykte skuffelse over at deres store indsats i bestræbelsen på at få anvendt en større del af egenkapitalen end 600.000 kr. for at undgå eventuelle afskedigelser ikke kom tilstrækkeligt til udtryk i referatet. Personalerepræsentanterne foreslog at kompensere for dette ved at sætningen ’Der er hermed således udvist en stor smidighed fra bestyrelsens side’ udgår af referat af bestyrelsesmødet den 8/2-2016. Det blev vedtaget.

4. Udover nøgletal gennemgået i forbindelse med regnskabet for 2015 ligger nøgletallet for lærerproduktivitet. Det er i 2015 faldet lidt i forhold til tidligere år, hvilket skyldes dels at den gennemsnitlige holdstørrelse har været mindre og dels at vi har været ramt af langtidssygdom.

5. I opfølgning på budget 2016 er de væsentligste poster lærerløn og elevtilgang. I lærerløn er indregnet afspadsering af 2-3.000 frysertimer. Det er opsparede timer, der afvikles og værdien heraf står som indtægt, da værdien overføres til driftsbudgettet fra balancen.

Vedrørende kantinen står varekøb under ’øvrige omkostninger’ og varesalg er placeret under ’andre indtægter’. Kantinelønnen er under bygningsdrift. I det oprindelige kantinebudget er brugt nettotal uden løn.

6. Det nye musiklokale er nu færdigt og afleveret og der er bestilt inventar. Når alt er på plads vil der blive holdt et indvielsesarrangement. Musiktilbygningen har kostet 150.000 kr. mindre end budgetteret, hvoraf en del vil blive brugt til efterregulering af låsesystemet.

Opførelsen af det nye idrætsskur er påbegyndt.

7. Tørring gymnasium har 134 ansøgere til start i 1g til august.

8. Der blev spurgt til konkurrencesituationen for gymnasiet, hvilket vil blive drøftet på et senere møde.

Næste møde er 18. maj kl. 16 – 18.30.